Illum, il-Kunsill żied 11-il uffiċjal Venezwelan ewlieni mal-lista ta' persuni soġġetti għal miżuri restrittivi, minħabba r-rwol tagħhom f'atti u deċiżjonijiet li jdgħajfu d-demokrazija u l-istat tad-dritt fil-Venezwela. L-individwi miżjuda mal-lista huma responsabbli b'mod partikolari għal azzjoni kontra l-funzjonament demokratiku tal-Assemblea Nazzjonali, inkluż permezz tat-tneħħija tal-immunità parlamentari ta' diversi membri tagħha, mhux l-inqas fosthom il-president tagħha, Juan Guaidó. Azzjonijiet li jimmotivaw id-deċiżjoni għall-elenkar jinkludu wkoll il-bidu ta' prosekuzzjonijiet b'motivazzjoni politika u l-ħolqien ta' ostakli għal soluzzjoni politika u demokratika għall-kriżi fil-Venezwela, kif ukoll ksur serju tad-drittijiet tal-bniedem u restrizzjonijiet tal-libertajiet fundamentali, bħal-libertà tal-istampa u tal-kelma. Id-deċiżjoni tal-lum ittella' l- għadd totali ta' individwi soġġetti għas-sanzjonijiet għal 36 , li jinkludu projbizzjoni fuq l-ivvjaġġar u ffriżar tal-assi. Dawn il-miżuri huma mmirati lejn individwi u ma jaffettwawx il-popolazzjoni b'mod ġenerali. L-UE ser tkompli taħdem biex trawwem soluzzjoni demokratika u paċifika fil-Venezwela, permezz ta' elezzjonijiet leġislattivi inklużivi u kredibbli. Id-deċiżjoni tal-Kunsill hija bbażata fuq erba' dikjarazzjonijiet maħruġa mir-Rappreżentant Għoli f'isem l-UE fil-21 ta' Diċembru 2019, id-9 ta' Jannar, l-4 ta' Ġunju u s-16 ta' Ġunju 2020. F'Novembru 2017, l-UE introduċiet miżuri restrittivi kontra l-Venezwela. Dawn jinkludu embargo fuq l-armi u fuq tagħmir għar-repressjoni interna kif ukoll projbizzjoni fuq l-ivjaġġar u ffriżar tal-assi tal-individwi elenkati. Huma flessibbli u riversibbli u mfasslin biex ma jkunux ta' dannu għall-popolazzjoni Venezwelana. Deċiżjoni tal-Kunsill 2017/2074 dwar miżuri restrittivi fid-dawl tas-sitwazzjoni fil-Venezwela, Ġurnal Uffiċjali tad-29 ta' Ġunju 2020 Dikjarazzjoni mir-Rappreżentant Għoli f'isem l-Unjoni Ewropea dwar l-aħħar żviluppi fil-Venezwela (stqarrija għall-istampa, 16 ta' Ġunju 2020) Dikjarazzjoni mir-Rappreżentant Għoli Josep Borrell f'isem l-UE dwar l-aħħar żviluppi fir-rigward tal-Assemblea Nazzjonali (stqarrija għall-istampa, 09 ta' Jannar 2020) Dikjarazzjoni mir-Rappreżentant Għoli Josep Borrell f'isem l-UE dwar l-aħħar żviluppi fil-Venezwela, (stqarrija għall-istampa, 21 ta' Diċembru 2019) Ir-reazzjoni tal-Kunsill għall-kriżi fil-Venezwela